Eurooppa 4

Eurooppa 4 oli Kuhmoisissa sijainnut hotelli, joka paloi jouluna 1995.
Hotelli sijaitsi Kuhmoisissa valtatie 24:n varrella Ison Sääksjärven rannalla. Varsinainen hotellirakennus koostui kahdesta vierekkäin olevasta ja toisiinsa liitetystä osasta. Hotellin vanha osa oli rakennettu alun perin vuonna 1966 ja se oli paria tiiliseinää lukuun ottamatta puurakenteinen sekä yksikerroksinen, joskin sen alla oli betoniset kellaritilat. Vanhassa osassa sijaitsivat hotellin pääsisäänkäynti ja aula, jonka kyljessä takkahuone, keittiö, baari ja ravintola, henkilökunnan tiloja sekä kahdeksan majoitushuonetta. Vanhan osan ravintolaa laajennettiin vuonna 1971. Hotellin uusi osa rakennettiin vanhan osan kylkeen vuonna 1975 ja se oli tiilirakenteinen sekä kaksikerroksinen. Uudessa osassa oli 20 majoitushuonetta, kokoustila sekä saunatilat. Hotellitoiminnan ohessa hotellia oli remontoitu vuonna 1995 ja muutamat vanhan osan hotellihuoneet olivat remontin takia poissa käytöstä hotellin palon aikaan.
Tulipalo 1995.
Eurooppa 4 -hotellissa syttyi suuri tulipalo 23.12.1995 aamuyöllä hieman puoli neljän jälkeen. Hotellin majoitushuoneet olivat tuolloin varsin täynnä ja hotellissa oli yhteensä 64 henkilöä. Hotellivieraista valtaosan muodostivat kaksi venäläisryhmää, joista toinen oli pietarilainen koululaisryhmä ja toinen aikuisryhmä. Koululaisryhmässä oli 34 lasta sekä 11 aikuista ja aikuisryhmässä 19 henkilöä. Koululaisryhmä oli tullut hotelliin pari päivää ennen tulipaloa ja aikuisryhmä juuri samana yönä vain muutama tunti ennen paloa.
Onnettomuustutkinnan arvion mukaan tulipalo syttyi noin kello 03:38. Viimeiset hotellin henkilökuntaan kuuluneet henkilöt poistuivat hotellista aulan ja pääovien kautta noin kymmenen minuuttia aiemmin. Hotellivieraista useat olivat vielä hereillä ja viettivät iltaa muutamissa huoneissa. Yleistunnelmaltaan hotellissa oli kuitenkin ollut rauhallista ja hiljaista ennen paloa.
Noin kymmenen minuuttia palon syttymisen jälkeen valtatietä hotellin ohi ajaneen henkilöauton kuljettaja havaitsi jo noin metrinkorkuisia liekkejä hotellin vanhan osan katolla ja ilmoitti asiasta hätäkeskukseen. Reilut viisi minuuttia tämän jälkeen hotellin asukkaista ensimmäiset havaitsivat palon ja alkoivat pelastautua itse sekä varoittaa muita. Samoihin aikoihin hotellille tulivat myös ensimmäiset ulkopuoliset henkilöt, jotka alkoivat pelastaa hotellin asukkaita. Hotellin palo-ovet olivat joko kokonaan tai osittain auki, jolloin savukaasut pääsivät leviämään käytännössä esteettä koko hotellin yläkertaan niin vanhalla kuin uudellakin puolella, ja monet hotellin asukkaat joutuivat pelastautumaan hotellihuoneiden ikkunoista. Hotellissa ei myöskään ollut asennettuna palovaroittimia, eikä huoneissa ollut toimintaohjeita hätätilanteiden varalle, joten kukin hotellin asukas toimi itse parhaaksi katsomallaan tavalla. Ensimmäiset paloautot saapuivat hotellille noin kello 04:05, jolloin tulipalo oli jo täyden palamisen vaiheessa ja hotellin asukkaat pelastautumassa ulos huoneistaan.
Tulipalo syttyi todennäköisesti hotellin vanhassa osassa olleessa aulatilassa tai aulan yhteydessä olleessa takkahuoneessa luultavimmin palaneesta savukkeesta tai mahdollisesti jonkin sähkölaitteen vian seurauksena. Tupakointi oli hotellissa sallittua kaikkialla, niin majoitushuoneissa kuin käytävillä ja yleisissä tiloissakin, ja hotellin aula- ja ravintolatiloissa oli tupakoitu yöllä ennen paloa. Hotellin vanha osa paloi tulipalossa kuitenkin niin perusteellisesti, että tarkan syttymispaikan ja syttymissyyn selvittäminen on käytännössä mahdotonta.
Tulipalon sammutustöitä vaikeuttivat kylmä, talvinen sää, sillä ulkona oli tuolloin noin -25°C. Lisäksi hotellin katon lämmöneristeenä olleet levyt kehittivät runsaasti sankkaa savua, mikä häiritsi niin hotelliasukkaiden pelastautumista kuin palomiesten sammutustöitäkin.
Tulipalossa menehtyi hotellissa asunut remonttimies, joka menehtyi luultavasti hengitettyään liikaa savukaasuja. Osa hotellivieraista loukkaantui pelastautuessaan ulos ikkunoista.